ચાલુ સાલ ઉકાઈ ડેમના ઉપરવાસમાં અપૂરતો વરસાદ પડતા ઉકાઈ કાકરાપાર કેનાલનું પાણી નવસારી શહેરને પૂરતુ મળે એમ નથી. આગામી સમયમાં ઘણાં દિવસો કેનાલનું પાણી આવનાર નથી. જેને લઈને નવસારી શહેરમાં પાણીની સમસ્યા સર્જાય એમ છે. આ સ્થિતિમાં નવસારી નગરપાલિકાએ હજુ ચોમાસુ પુરું થયું ત્યારથી જ મોટો પાણીકાપ મુકવો પડ્યો છે. શહેરભરમાં બે ટાઈમની જગ્યાએ એક ટાઈમ પાણી આપવાનું શરૂ કર્યું છે. હજુ આ સ્થિતિ લગભગ વર્ષ દરમિયાન ચાલે એમ છે ત્યારે નવસારી પાલિકાએ વરસો બાદ પુન: ‘બોર’ ભણી નજર દોડાવવાની ફરજ પડી છે. 1999 પહેલા જ્યારે નવસારીમાં મધુર જળ યોજના ન હતી ત્યારે પાલિકા ‘બોર’ દ્વારા જ પાણી આપવું પડતું હતું. હવે 19 વર્ષ બાદ પુન: નવસારીને સંપૂર્ણ તો નહીં પરંતુ અંશત: બોર ઉપર ભરોસો રાખવો પડે એમ છે. કેનાલના પાણી સાથે પાણીનો મોટો જથ્થો બોરનો આપવો પડે એમ છે.